A Bizottság 2788/98/EK rendelete

(1998. december 22.)

a takarmány-adalékanyagokról szóló 70/524/EGK tanácsi irányelv egyes növekedésserkentők engedélyének visszavonása tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel Ausztria, Finnország és Svédország csatlakozási okmányára és különösen annak 151. cikkére a XV. melléklet VII. cím E pontjának (4) bekezdésével összefüggésben, valamint az Európai Uniót alapító szerződések módosításaira,

tekintettel a legutóbb a 98/19/EK bizottsági irányelvvel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 11. cikke (3) bekezdésére,

mivel Svédország a csatlakozási okmány XV. melléklete szerint felhatalmazást kapott arra, hogy a növekedésserkentők csoportjába tartozó adalékanyagok takarmányban való alkalmazásának tilalmára tekintettel, a csatlakozás előtt hatályos jogszabályait 1998. december 31-ig hatályban tartsa; mivel 1997. április 10-én és 1998. február 2-án Svédország részletezett tudományos indoklással ellátott kiigazítási kérelmet nyújtott be a carbadox és olaquindox szerekre vonatkozóan; miután a Bizottságnak a Svédország által benyújtott kiigazítási kérelemről legkésőbb 1998. december 31-én döntést kell hoznia;

mivel a 70/524/EGK irányelv 11. cikke szerint a tagállam, amely a szóban forgó rendelkezések elfogadása után felmerülő új adatok vagy meglévő adatok újraértékelése alapján részletezett indokokkal rendelkezik annak megállapításához, hogy a fenti irányelvben felsorolt adalékanyagok valamelyikének felhasználása az állatok vagy emberek egészségére, illetve a környezetre veszélyt jelent, ideiglenesen felfüggesztheti az adott adalékanyag felhasználásának engedélyezését;

mivel a Holland Királyság 1997. szeptember 6-án területén betiltotta a carbadox takarmányban való alkalmazását; mivel ezen döntésének részletezett indokait 1997. július 18-án közölte a tagállamokkal és a Bizottsággal;

mivel a 70/524/EGK irányelv 3a. cikke (b) bekezdésének alapján nem lehet egy anyagra engedélyt kiadni, ha alkalmazási körülményeit figyelembe véve kedvezőtlen hatása van az emberek vagy az állatok egészségére;

mivel a Bizottság konzultált a Takarmányozási Tudományos Bizottsággal arról, vajon a Bizottságnak megadott információ alapján a carbadox és az olaquindox kinoxalin-N-dioxidok alkalmazása veszélyt jelent-e a fogyasztókra, az ezzel dolgozókra és magukra az állatokra;

mivel a Takarmányozási Tudományos Bizottság a Bizottságnak megküldött adatok tanulmányozása után, 1998. július 10-én kiadott véleményében megállapította, hogy fenntartja korábbi véleményét a carbadox és olaquindox kinoxalin-N-dioxidok elfogadhatóságára vonatkozóan a korábban meghatározott alkalmazási feltételekkel;

mivel azonban a Takarmányozási Tudományos Bizottság elismeri, hogy a laboratóriumi állatkísérletekben e két anyag egyike sem mutatott ideális biztonsági profilt, és nem valószínű, hogy a jövőben további, hasonló genotoxikus tulajdonságú adalékanyagok kerülnek kifejlesztésre;

mivel a Takarmányozási Tudományos Bizottság elismerte, hogy a carbadox rágcsálókra nézve genotoxikus és rákkeltő, az olaquindox rágcsálókra nézve genotoxikus és daganatkeltő volt;

mivel a Takarmányozási Tudományos Bizottság megállapítja, és a Bizottság a maga részéről teljesen egyetért azzal, hogy a dolgozók esetleges expozíciója kétségtelenül kockázatot jelent, mivel a dolgozók a kiindulási molekulával való érintkezésnek vannak kitéve; mivel azokat a személyeket, akik a takarmányüzemekben a levegőszűrő betéteket cserélik, a bőrön át vagy belégzéssel történő esetleges expozíciót követően a genotoxikózis vagy a rák különösen fenyegeti; mivel a gyárban vagy a farmon fennáll annak a lehetősége, hogy az adalékanyagnak kitett személyek szervezete felvegye az alapanyagot;

mivel a Takarmányozási Tudományos Bizottság tudatában van annak, hogy sok feltételnek kell teljesülnie, mielőtt ezen anyagokat biztonságosan lehet használni; mivel a SCAN tudni szeretné, hogy ezek a feltételek a gyakorlatban teljesülnek-e; mivel a SCAN elsősorban azt javasolja, hogy értékeljék újra a carbadox- és olaquindox-expozíciót a munkahelyeken, és járványügyi szempontból végezzék el az adalékanyagnak kitett dolgozók egészségi állapotának tanulmányozását;

mivel a Bizottság a maga részéről úgy véli, hogy egy genotoxikus adalékanyag esetében nem lehet olyan határértéket megállapítani, amely alatt az már nem veszélyezteti a fogyasztót, tekintve hogy az adalékanyag maradékanyagának még egy kis mennyisége is daganatképző mutációt válthat ki; mivel ennek értelmében egy, a fogyasztók biztonságát garantáló visszavonási időszak nem állapítható meg;

mivel a Bizottság úgy véli, hogy a készítmények összetételének pontos leírása és az álarc és védőruha viselésére vonatkozó ajánlások nem elégségesek ahhoz, hogy az üzemekben vagy farmokon dolgozók védelmét garantálják; mivel a Bizottság már kapott is jelentéseket olyan állattartó gazdáktól, akik védelem hiányában belégzés vagy bőrön át való érintkezés formájában ki voltak téve a genotoxikus és potenciálisan rákkeltő alapanyagoknak;

mivel az emberi egészségre lehetséges kedvezőtlen hatásuk miatt a carbadox és olaquindox növekedésserkentők engedélyét vissza kell vonni;

mivel az ezen irányelvben előírt rendelkezések összhangban vannak a Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 70/524/EGK irányelv B. mellékletében az alábbi növekedésserkentőket el kell hagyni:

"– carbadox,

– olaquindox"

.

2. cikk

Ez a rendelet az Európai Közösségek Hivatalos Lapjában való kihirdetésének napját követő harmadik napon lép hatályba.

Ezt a rendeletet 1999. január 1-jétől kell alkalmazni.

Amennyiben egy tagállam e rendelet hatálybalépésének napján az e rendelet 1. cikkében említett növekedésserkentők közül egyet vagy többet nem tiltott be a közösségi jognak megfelelően, akkor az(ok) a hozamfokozó(k) abban a tagállamban 1999. augusztus 31-ig engedélyezve marad(nak).

Ez a rendelet egészében kötelező és közvetlenül alkalmazandó valamennyi tagállamban.

Kelt Brüsszelben, 1998. december 22-én.

a Bizottság részéről

Franz Fischler

a Bizottság tagja

[1] HL L 96., 1998.3.28., 39. o.

[2] HL L 270., 1970.12.14., 1. o.

--------------------------------------------------